Noen gikk av før festen startet

Politiet hadde ekstra mannskap i sentrum for å hindre at lørdagsfesten gikk over styr. For noen gikk det galt allerede på Bybanen.

Publisert Publisert 16. november 2014

RESTENE: Martin Nevstad forteller at han ofte opplever at folk kaster opp på Bybanen etter at de har drukket for mye. Foto: ATLE KAARSTAD

Denne artikkelen er over fem år gammel

Klokken 22.10 var det mønstring på politihuset. Ekstrafolk var kalt inn for å patruljere gatene.

— Vi har nulltoleranse for drikking på offentlig sted, sier Bengt Angeltvedt, leder for patruljeseksjonen ved Bergen sentrum politistasjon.

MØNSTRING: Lars Morten Lothe (stående) og Bengt Angeltvedt (t.h.) for ham på mønstringen på politihuset. Foto: ATLE KAARSTAD

— Kastet opp og gikk av

Han drar med tre kolleger til Sletten senter. De går på Bybanen klokken 23.10 og blir med til sentrum.

— Vi skal være synlige og virke forebyggende, sier Angeltvedt.

Turen mot sentrum går fint. Ingen passasjerer har alkohol med seg, men på to steder ligger det oppkast på gulvet.

— Det blir nok mer i løpet av natten, sier Angeltvedt.

— Vi var på vorspiel. Det var en venninne av oss som hadde drukket for mye. Hun kastet opp og gikk av, forteller tre unge kvinner.

Les også - Vi kom over flere som lå strak ut

Glad for politiet

De er i fin form og skal til Fotballpuben.

Lengre fremme i vognen sitter Martin Nevstad. Også like ved han har noen kastet opp. Vekterne har helt pulver over som trekker ut fuktigheten fra oppkastet.

— Det er stille på banen i kveld. Ofte er det verre hjemover. Da er folk fullere og trengselen langt større. Jeg har opplevd mange ganger at folk kaster opp, og det er ikke særlig behagelig, sier Nevstad.

TIL STEDE: Politiet på plass ved Festplassen. Foto: ATLE KAARSTAD

Han er på vei til sentrum for å hygge seg på byen med venner.

— Det er fint at politiet er med. Det har nok en effekt. Det er viktig at folk oppfører seg, sier Nevstad.

Begrenset fangst

Bengt Angeltvedt er fornøyd med turen mot sentrum. Han registrerer at flere av passasjerene er i godt humør, uten at noen går over streken.

— Her er festglade mennesker som kan oppføre seg. Ingenting er bedre enn det. Vi har ikke noe ønske om å ta flest mulig, men vi må passe på. Gjør vi ikke det, går det fort over styr.

I Byparken tømmes Bybanen klokken 23.30. Noen minutter senere kommer en ny bane. Angeltvedt og kollegene står og tar imot dem som går av. De ser etter folk som drikker. Fangsten er begrenset.

— Det liker vi. Dette ser veldig bra ut, men det er fortsatt tidlig, understreker Angeltvedt.

De går mot Festplassen der busser kommer på rekke og rad. Tidvis er det ganske kaotisk, og noen går av bussen med ølbokser i hånden.

FUKTIG: Flere nøt alkohol på bussene mot sentrum lørdag kveld. Foto: ATLE KAARSTAD

De får beskjed om å tømme ut innholdet og adlyder ordre.

Provosert

En maxitaxi kommer til Festplassen, og flere av passasjerene drikker i bilen. De ser at politiet venter utenfor og tar seg god tid før de går ut. Når de går av, er ølboksene tomme.

En busspassasjer liker ikke at politiet stiller så mannsterke.

— Det er uvant å møte to politifolk rett utenfor bussen. Jeg er glad dere ikke er bevæpnet, sier han.

Mannen er provosert over politiet. En annen mann takker imidlertid politiet for god hjelp. Han støttes til et bosspann og kaster opp mens en politimann støtter ham.

Les også - E’ klokken ti på ett? Hjelp, vi må jo drikke!

— Jeg var nå flink som traff bosspannet, sier han mens han sjangler hjemover.

— Ja visst var du flink. Han en fin kveld videre, svarer politimannen.

Åtte personer ble bøtelagt for drikking på offentlig sted i løpet av natten, noe som koster hver av dem 2500 kroner. To må betale for urinering på offentlig sted. Her er det nesten dobbel sats.

utmedøl1.jpg

Publisert Publisert: 16. november 2014 16:46 Oppdatert: 17. november 2014 12:36